CELEX: 32018R0047
Language: et
Date: 2017-10-30 00:00:00
Title: Komisjoni delegeeritud määrus (EL) 2018/47, 30. oktoober 2017, millega lubatakse erandina nõukogu määrusest (EÜ) nr 2187/2005 kasutada Läänemere kalapüügil alternatiivseid T90 traale

12.1.2018   
            
            
               ET
            
            
               Euroopa Liidu Teataja
            
            
               L 7/21
            
         KOMISJONI DELEGEERITUD MÄÄRUS (EL) 2018/47,
   30. oktoober 2017,
   millega lubatakse erandina nõukogu määrusest (EÜ) nr 2187/2005 kasutada Läänemere kalapüügil alternatiivseid T90 traale
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu määrust (EL) 2016/1139, millega kehtestatakse Läänemere tursa-, räime- ja kiluvarude majandamise ja nende varude püügi mitmeaastane kava, muudetakse nõukogu määrust (EÜ) nr 2187/2005 ja tunnistatakse kehtetuks nõukogu määrus (EÜ) nr 1098/2007, (1) eriti selle artiklit 8,
   ning arvestades järgmist:
   
               (1)
            
            
               Euroopa Parlamendi ja nõukogu määruse (EL) nr 1380/2013 (2) eesmärk on kogu liidus toimuva kalapüügi puhul järk-järgult likvideerida saagi tagasiheitmine vette, kehtestades lossimiskohustuse sellistest liikidest koosnevale saagile, mille suhtes kehtivad püügi piirnormid. Tagasiheite järkjärgulise likvideerimise meetmed võib lisada mitmeaastastesse kavadesse.
            
         
               (2)
            
            
               Määrusega (EL) 2016/1139 on kehtestatud Läänemere tursa-, räime- ja kiluvarude majandamise ning nende varude püügi mitmeaastane kava. Sellega nähakse muu hulgas ette komisjoni võetavad tehnilised meetmed, et aidata kaasa kõnealuse mitmeaastase kava eesmärkide saavutamisele. Eelkõige võib komisjon vastu võtta delegeeritud õigusakte püügivahendite selliste muudatuste kohta, mille eesmärk on tagada või parandada selektiivsust, vähendada soovimatut püüki või minimeerida kahjulikku mõju ökosüsteemile.
            
         
               (3)
            
            
               Nõukogu määruses (EÜ) nr 2187/2005 (3) on sätestatud tehnilised kaitsemeetmed Läänemere kalavarude püügi ja lossimise kohta. Kõnealuses määruses on määratletud võrgusilma suurused ja muud spetsifikatsioonid, mh Läänemerel iga sihtliigi jaoks lubatud püügivahendid.
            
         
               (4)
            
            
               Taanil, Saksamaal, Eestil, Lätil, Leedul, Poolal, Soomel ja Rootsil on otsene huvi kalavarude majandamiseks Läänemerel. Need liikmesriigid on pärast konsulteerimist Läänemere nõuandekomisjoniga esitanud komisjonile ühise soovituse (4). Soovituses märgitakse, et olemasolevate määruses (EÜ) nr 2187/2005 määratletud T90 traalide noodapära omaduste spetsifikatsioonide teatavate muudatustega parandatakse selektiivsust ja vähendatakse tursa soovimatut püüki. Kalanduse teadus-, tehnika- ja majanduskomitee (STECF) esitas seda väidet kinnitavad teaduslikud tõendid.
            
         
               (5)
            
            
               Ühises soovituses väljapakutud meetmed alternatiivsete T90 traalide kasutamise kohta lisaks määruses (EÜ) nr 2187/2005 määratletud T90 traalidele aitavad kaasa määrusega (EL) 2016/1139 kehtestatud mitmeaastase kava eesmärkide saavutamisele. Seega tuleks kõnealused meetmed vastu võtta kooskõlas määruse (EL) nr 1380/2013 artikli 18 lõikega 3,
            
         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese
   Käesoleva määrusega lubatakse kasutada teatava Läänemere kalapüügi puhul T90 traale, mille spetsifikatsioonid erinevad määruses (EÜ) nr 2187/2005 sätestatud spetsifikatsioonidest.
   Artikkel 2
   Kohaldamisala
   Käesolevat määrust kohaldatakse liidu kalalaevade suhtes, mis püüavad Läänemerel määruse (EL) 2016/1139 artiklis 1 osutatud kalavarusid.
   Artikkel 3
   Mõisted
   Käesolevas määruses kasutatakse järgmisi mõisteid:
   a)   „T90 traalid“– traalid, ankurdatud põhjanoodad ja samalaadsed püünised, millel on noodapära ja võrgupikendus, mis on valmistatud standardsest rombikujuliselt sõlmitud võrgulinast, mille võrgusilmad on 90° võrra pööratud, nii et võrguniitide põhiline suund on veosuunaga paralleelne;
   b)   „asjaomased liikmesriigid“– Taani, Saksamaa, Eesti, Läti, Leedu, Poola, Soome ja Rootsi.
   Artikkel 4
   T90 traali noodapära alternatiivsed spetsifikatsioonid
   1.   Erandina nõukogu määruse (EÜ) nr 2187/2005 II lisast lubatakse kasutada T90 traale, mille noodapära vastab järgmistele spetsifikatsioonidele:
   
               a)
            
            
               erandina II lisa joonealusest märkusest 2 ning kõnealuse lisa 2. liite punktist b on noodapära võrgusilma suurus vähemalt 115 mm;
            
         
               b)
            
            
               erandina kõnealuse lisa 2. liite punktist e on noodapära sensu strictu ja võrgupikenduse ümbermõõt mis tahes kohas, v.a liitekohad ja küljeõmblused, 80 võrgusilma;
            
         
               c)
            
            
               noodapära pikkus on vähemalt 9 meetrit.
            
         2.   Noodapära vastab kõigile teistele kõnealuse lisa 2. liites kehtestatud spetsifikatsioonidele.
   Artikkel 5
   Saagi registreerimine
   Asjaomased liikmesriigid tagavad, et artiklis 4 kirjeldatud püügivahenditega püütud saak registreeritakse muude püügivahenditega püütud saagist eraldi.
   Artikkel 6
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. oktoober 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 191, 15.7.2016, lk 1.
   
      (2)  Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määrusi (EÜ) nr 1954/2003 ja (EÜ) nr 1224/2009 ning millega tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).
   
      (3)  Nõukogu 21. detsembri 2005. aasta määrus (EÜ) nr 2187/2005, mis käsitleb Läänemere, Suur- ja Väike-Belti ning Sundi kalavarude kaitsmist tehniliste meetmete abil, millega muudetakse määrust (EÜ) nr 1434/98 ja tunnistatakse kehtetuks määrus (EÜ) nr 88/98 (ELT L 349, 31.12.2005, lk 1).
   
      (4)  BALTFISH kõrgetasemelise töörühma ühine soovitus. ICES alapiirkonna 22–32 (Läänemeri) tehnilised meetmed – T90 traali alternatiivne noodapära.